**Keep A Diary:** **ฝึกขีดๆเขียน**ๆ

เทคนิคการฝึกเขียนภาษาอังกฤษง่ายๆที่ดิฉันจะแนะนำในวันนี้ก็คือ การเขียนไดอารี่เป็นภาษาอังกฤษ สำหรับท่านที่เขียนไดอารี่ หรือ บันทึกส่วนตัว เป็นประจำอยู่แล้ว ก็คงจะเข้าใจว่ามันคืออะไร ซึ่งก็คือการจดบันทึกเรื่องราว ความรู้สึก หรืออะไรก็ได้เกี่ยวกับตัวคุณเอง เสมือนการเล่าเรื่องของคุณให้สมุดไดอารี่คุณฟัง แต่สำหรับการเขียนไดอารี่เพื่อฝึกฝนภาษาอังกฤษของคุณด้วยตัวเองนั้น จะมีขั้นตอนที่จะต่างกับการเขียนไดอารี่ทั่วไปนิดเดียวคือ การประเมินตนเองค่ะ เนื่องจากหัวใจหลักของการเรียนรู้ด้วยตนเองนั้น คือ ผู้เรียนควรฝึกฝนการประเมินตัวเองด้วยนะคะ เพราะการเรียนรู้แบบนี้นั้น เราไม่ได้มีครูมาคอยสั่งงาน ช่วยเหลือ หรือตรวจงานเราเหมือนการเรียนในห้องเรียน ดังนั้น เราจึงจำเป็นต้องเรียนรู้วิธีการประเมินตัวเอง เพื่อที่เราจะสามารถรู้ได้ว่าสิ่งที่เราทำอยู่นั้นมันเวิร์ค ได้ผลจริง ช่วยให้เราก่อเกิดการเรียนรู้หรือไม่? แก้ปัญหาของเราได้มั้ย? โดยในแต่ละเทคนิคการเรียนภาษานั้น อาจมีวิธีการประเมินที่แตกต่างกันไป ดิฉันจึงขอยกตัวอย่างวิธีการเรียนด้วยเทคนิค “Keep A Diary” นี้ตั้งต้นจนถึงขั้นตอนการประเมินตัวเองแบบง่ายๆกัน

1. ก่อนอื่นเราต้องตั้งเป้าหมายว่าเราทำเพื่ออะไร? ต้องการพัฒนาด้านไหน? เช่น อยากเขียนให้คล่องขึ้น อยากฝึกแกรมม่า อยากเพิ่มพูนคำศัพท์ใหม่ เป็นต้น ยิ่งเป้าหมายของคุณชัดเจนมากเท่าไหร่ ก็จะง่ายต่อการประเมินตัวเองมากเท่านั้น เช่น ต้องการฝึกเรื่อง Past Tense ต้องการใช้คำศัพท์ใหม่ในการเขียนอย่างน้อยวันละ 3 คำ หรือ ต้องการเขียนเป็นประโยคที่ยาวขึ้น ไม่ต่ำกว่า 3 ประโยคในแต่ละครั้ง เป็นต้น
2. ใจพร้อม กายพร้อม ก็ลงมือขีดเขียนเลยค่ะ สำหรับไอเดียสนุกๆที่ดิฉันอยากแนะนำ เช่น

* คุณอาจใช้ตัวช่วยโดยการถ่ายรูปสวยๆแล้วฝึกเขียนบรรยายรูปของคุณเป็นภาษาอังกฤษ
* เขียนบรรยายเสื้อผ้าหน้าผมที่คุณหรือเพื่อนใส่ในแต่ละวัน
* บันทึกรายการอาหารที่คุณทาน ราคา สถานที่ ส่วนประกอบ ขั้นตอนการทำ ก็เป็นไอเดียที่ไม่เลว เพราะคุณอาจพ่วงบันทึกแคลอรี่ที่คุณได้รับ หรือค่าใช้จ่ายที่คุณใช้ในแต่ละวันด้วยค่ะ
* หากคุณเป็นคนหนึ่งที่ตื่นมาปุ๊ป ต้องเข้าไปเช็คความเป็นไปของโลกไซเบอร์ปั๊ป ลองวิธีสนุกๆนี่สิคะ จดบันทึกโพสแรกที่คุณเห็นใน Facebook (หรือ social network อื่นที่คุณใช้) ลองบรรยายบอกเล่ากับไดอารี่ของคุณว่าสิ่งแรกที่คุณเจอเช้านี้คืออะไร? คุณรู้สึกอย่างไร? นอกจากวิธีนี้จะทำให้คุณได้ฝึกการเขียนบรรยาย การสังเกต การสะท้อนความคิดแล้ว ยังเป็นวิธีฝึกความมีวินัยของคุณโดยอ้อมในการกระตุ้นตัวเองให้เขียนบันทึกทุกเช้าด้วยค่ะ

1. หากคุณเขียนไปได้สักอาทิตย์ หรือ หนึ่งเดือน (อันนี้แล้วแต่ความขยันและเวลาว่าง) ก็ควรแก่เวลาที่เราจะมาตรวจผลงานกันเลย วิธีการง่ายมากเลยค่ะอย่างแรกย้อนกลับไปดูข้อ 1 ว่าเราตั้งเป้าหมายว่าอย่างไร จากนั้นเราอาจลองใช้ checklist ช่วยในการตรวจค่ะ อาจเป็นการนับจำนวนคำ จำนวนที่ผิด หรือจำนวนศัพท์ใหม่ที่ใช้ ในขั้นตอนนี้คุณอาจต้องมโนสวมบทบาทเป็นครูตรวจการบ้านนักเรียนนะคะ ยิ่งอินเนอร์มาเต็มเท่าไหร่ เราก็จะยิ่งเคี่ยว แต่อย่าลืมนะคะว่าผลดีก็จะเกิดกับตัวเราเองค่ะ ^^
2. ขั้นตอนสุดท้าย ขั้นตอนการประเมินตนเอง หลังจากตรวจการบ้านตัวเองแล้ว คุณคงพอจะรู้ผลลัพธ์แล้วล่ะว่าคุณทำได้ตามเป้าหมายแค่ไหน คุณอาจลองให้เกรดตัวเองดูก็ได้นะคะ ขำๆ ยิ่งถ้าพ่วงท้ายด้วยฟีดแบกหรือข้อเสนอแนะว่าควรทำอย่างไรต่อไปจะดีมาก

เพียงเท่านี้เองค่ะ หากภาษาของคุณไม่แข็งแรง คุณอาจจะเริ่มจากเขียนแค่วันละหนึ่งประโยคก็ได้ แต่ขอให้หมั่นทำทุกวัน โดยไม่ต้องกลัวว่าจะถูกต้องตามกฎไวยากรณ์หรือเปล่า หรืออ่านรู้เรื่องหรือเปล่า เพราะมีเพียงคุณเองเท่านั้นที่เป็นผู้อ่าน และในบางท่านที่เขียนเก่งแล้ว อาจลองเขียนให้ยาวขึ้นหรือ ลองเขียนเป็นสองภาษาควบคู่กันไปก็ท้าทายไปอีกแบบนะคะ ยิ่งในปัจจุบันนี้ ในยุคที่เกือบทุกคนมีสมาร์ทโฟนหรือแท็ปเลทติดตัว คุณก็สามารถจดบันทึกลงในแอฟพลิเคชั่น ‘โน็ต’ ได้ในทุกที่ทุกเวลา โดยไม่ต้องพกพาสมุดปากกาเลยค่ะ หรือคุณอาจลองเปลี่ยนวิธีการสื่อสารกับเพื่อนเป็นภาษาอังกฤษดู เช่น เขียนโน้ตสั้นๆแปะที่โต๊ะทำงาน หรือลองส่งข้อความแชทเป็นภาษาอังกฤษดู ไม่แน่นะคะ วิธีสื่อสารที่น่ารักนี้อาจทำให้วันนั้นของคุณมีรอยยิ้มมากขึ้นกว่าทุกวันก็ได้ค่ะ